春日書懷
作者：潘大臨
朝代：宋

paragraphs: 舟楫凌漳水，風濤接蠡湖。
龍媒成跬步，驪頷脫微軀。
樂土供遊戲，深文苦縶拘。
胸中雖磈磊，牆外或歌呼。
老去嵇康懶，歸來甯子愚。
千鍾真臭腐，十畮借膏腴。
春雨何曾密，園花竟自都。
小橋藏細柳，方沼出新蒲。
酒熟拈巾漉，經傳带雨鋤。
行盤隨所有，坐客幾時無。
日轉淮陰暮，門通鳥逕迂。
仰頭看哺鷇，引手亦將雛。
撫事盆繅繭，勞生戶轉樞。
形骸浮大塊，毛髮燎紅爐。
借問青宮犢，何如濁水鳬。
士衡甘食酪，張翰合思鱸。
世論幾膠柱，人心盡好竽。
屠龍非至計，射雉屈良圖。
借箸方隆漢，推枰已滅吳。
從渠畫麟閣，吾自著潜夫。